作者：方千里
词牌/韵律：兰陵王

paragraphs: 晚烟直。
池沼波痕皱碧。
年芳为、花态柳情，采粉揉蓝酿春色。
繁华记上国。
曾识。
倾城幼客。
风流是、联句送钩，笺绿绡红递书尺。
行云去无迹。
念暖响歌台，香雾瑶席。
当时谁信盟言食。
知一岁离聚，几多间阻，人生如梦寄堠驿。
况分散南北。
悲恻。
万愁积。
奈鸾凤欢疏，鱼雁音寂。
天涯何处相思极。
但目断芳草，恨随塞笛。
那堪庭院，更听得，夜雨滴。